Na der grote. Wetet, leve, besunderge vrund Janyke, gude ghunre, dat wy juwen breff ghutliken entfangen und wol vornomen hebben, dar gii uns ynne schryven van Lamberte van Veelen, und he schryvet uns sulven in synen breve, dat wy synen broder tho Lubeke vengen und zetten ene in des bodels hus, dar he uns und ziick sulven vele tho kort ane doet, und ok, dat syn broder umme der zake willen uppgezat worde, dat he dat gud, dat he den Russen halp nemen in eme oppenbaren kryge unses heren des konynges; des aver nycht en is, men syn broder de hadde gebroken thegen des copmans recht tho Nawgarden, dat eme de copman doch darsulves umme syner bede willen und guder lude willen thogaff. Darna qwam syn broder tho Lubeke und drouwede dar deme copmanne oppenbar und segede, he bekende der coplude merke wol. Darumme qwam do de copman tho Lubeke und zetten ene up in de hechte und wy nycht, des wy uns alle theyn an den rad tho Lubeke. Und, leve vrund, wes dat wy ju gescreven hebben und noch schryven, dat schole gii, off God will, alle tiit in der warheit vynden. Hiirumme, leve vrund, bidde wy juwe leve mit alleme vliite begerende, dat gii Lamberte hiirane ghutliken underwisen und berichten, dat he uns so unvorschuldes nycht vorvolge und vorclage. Dar enboven geleyvedet eme, he mach here komen velich aff und tho vor unsen heren den cumpthur offte vor de stede und vorclaren syne zake thegen de unse. Kunnen gude lude kennen, dat wy eme wes plichtich syn, wy willent eme gerne don; kunnen se ok nycht, dat he uns ungemakes vordrege, dat wille wy vordeynen, war wy mogen. Gescreven des maendages tho pinxsten anno 19.